La mostra amb els tresors artístics de la Diputació rep 300 visites diàries en el seu primer mes a Gandia
04 maig 2018

## La mostra amb els tresors artístics de la Diputació rep 300 visites diàries en el seu primer mes a Gandia04 maig 2018Última actualització: 14 juliol 2025

![](../gestion/img/AO__0676.JPG)  
  

La iniciativa de J**orge Rodríguez** de treure de magatzems i despatxos els tresors artístics de la Diputació i compartir-los amb les valencianes i valencians en una exposició itinerant per les comarques s'ha convertit en tot un èxit. A punt d'arribar a l'equador del recorregut de '**Memòria de la Modernitat**' per Requena, Alzira, Gandia, Ontinyent, Sagunt i Torrent, la mostra acumula més de 30.000 visites.  
  
En paraules de Rodríguez, "aquest projecte, el més ambiciós de la Diputació des del punt de vista cultural, s'ha convertit en una de les exposicions itinerants més importants organitzades amb fons públics a la Comunitat, i una de les més rellevants també en l'àmbit institucional en l'àmbit nacional".  
  
Els registres de 'Memòria de la Modernitat' al seu pas per Requena, Alzira i Gandia, on es pot visitar fins a finals d'agost, demostren l'interés que ha despertat aquesta selecció del patrimoni artístic de la Diputació als municipis valencians, amb una mitjana per sobre de les 200 visites diàries. En el cas concret de Gandia, en el primer mes d'exhibició a la Casa de la Marquesa ha rebut 6.550 visites, unes 300 al dia.  
  
El president de la Diputació, acompanyat per l'alcaldessa, Diana Morant, ha aprofitat la seua visita d'aquest divendres a l'exposició a Gandia per avançar algunes de les activitats paral·leles que inclou el programa 'La Diputació a les Comarques', que tracta d'apropar els ciutadans la història i el patrimoni de la corporació, així com els serveis que presta. En paral·lel a 'Memòria de la Modernitat', la Casa de la Marquesa acull la mostra 'Coneix la Diputació', amb una dotzena de panells explicatius que recullen el passat i el present de la institució.  
  
Per la seua banda, l'alcaldessa de Gandia, **Diana Morant**, ha celebrat aquesta iniciativa perquè "_realça el nostre patrimoni artístic, democratitza l'art i aconseguix que la cultura esdevinga un element interessant i important per al turisme, reforçant la nostra oferta i consolidant la capitalitat cultural de Gandia_" i va voler agrair al president de la Diputació "_la seua aposta per Gandia i el fet que ens permeta gaudir d'aquesta meravellosa exposició. Les institucions tenen l'obligació d'acostar el patrimoni artístic als ciutadans, de compartir-ho amb ells, de democratitzar l'art i també de facilitar-ne l'accés. I la Diputació, amb aquesta mostra, ens demostra aquesta sensibilitat i compromís cap als municipis del territori valencià i cap als seus veïns i veïnes_" i ha destacat que "_Aquesta és una exposició que prestigia la nostra ciutat, l'enriquix de cultura i la situa al mapa cultural del territori valencià. I el fet que s'haja programat a la nostra ciutat ve a reafirmar que Gandia no només és cultura i produïx cultura, sinó que també oferix cultura de qualitat_".

  
**Activitats paral·leles**  
Entre les activitats programades, destaquen les visites nocturnes teatralitzades, una opció diferent de conéixer el patrimoni de la Diputació amb una sèrie de personatges que cobren vida i acompanyen els visitants a recórrer les obres d'artistes com Sorolla, Pinazo, Equipo Crónica, Carmen Calvo o Miquel Navarro.  
  
Al costat de les visites teatralitzades començaran en breu els diàlegs amb les obres, que consistixen en els comentaris detallats dels comissaris sobre algunes de les peces. En aquesta activitat s'aprofundix en l'autor i la seua obra i s'incorporen la música i altres disciplines artístiques que donen lloc a una visita interactiva.  
  
Altres activitats que estan ja en marxa, com les visites guiades en grups de 25 persones, amb monitors especialitzats que expliquen la modernitat d'una institució que va donar origen als primers Erasmus i que sempre va fer valdre el paper de les dones en el món de l'art; i els tallers infantils dirigits a tota la família, que aproparan als xiquets a l'art a través d'activitats creatives fins al 14 de juny.  
  
Aquesta última activitat, pensada per al públic infantil i juvenil, està dirigida a alumnes de Primària, Secundària i Batxillerat i pot adaptar-se a grups amb necessitats educatives especials.  
  
Entre les novetats que presenta 'Memòria de la Modernitat' a Gandia destaca 'El Intruso' d'Equipo Crónica, referent del pop art en l'àmbit europeu. Es tracta d'una obra de 1969 que aporta una nova visió d'un dels quadres més representatius de l'art del segle XX, 'El Guernica' de Picasso, en incorporar la imatge del Guerrero del Antifaz.